钦定古今图书集成/明伦汇编/交谊典/第054卷 > 《宇文德阳宅秋夜山亭宴序》前人
## 钦定古今图书集成/明伦汇编/交谊典/第054卷 > 《宇文德阳宅秋夜山亭宴序》前人

“若夫龙津宴喜，地切登仙；凤阁元虚，门称好事。”亦有
似仙山临水，长想巨源。秋风明月，每思元度。未有能
星驰一介，留美迹于芳亭；云委八行，抒劳思于彩笔。
遂令启瑶缄者，攀胜集而长怀；披琼翰者，仰高筵而
不暇。王子猷之独兴，不觉浮舟；嵇叔夜之相知，欣然
命驾。琴樽重赏，始诣临邛；口腹良游，未辞安邑。乃知
两乡投分，林泉可攘袂而游；千里同心，烟霞可传檄
而定。友人河南宇文峤，清虚君子；中山郎馀令，风流
名士。或三秋意契，辟林院而开襟；或一面新交，叙风
云而倒屣。彭泽陶潜之菊，影泛仙樽；河阳潘岳之花，
光悬妙理。岩岩思壁，家藏虹岫之珍；森森言河，各控
骊泉之宝。偶同金碧，暂照词场；巴汉英灵，潜光翰院。
亹亹焉，萧萧焉，信天下之奇托也。于时白藏开序，青
女御律。金风高而林野动，秋露下而江山静。琴亭酒
榭，磊落乘烟；竹径松扉，参差向月。鱼鳞积磴，还昇兰
桂之峰；鸳翼分桥，即映芙蓉之水。亦有红𬞟绿荇，亘
渚连翘；玉带瑶华，分楹间植。池帘夕敞，香牵十步之
风；岫幌宵褰，气袭三危之露。纵冲襟于俗表，留逸契
于人间。东山之赏在焉，南涧之情不远。夫以中牟驯
雉，犹婴触网之悲；单父歌鱼，罕继鸣琴之趣。俾夫一
同诗酒，不挠于牵丝；千载岩溪，无惭于景烛云尔。